Херман Хесе
В мъглата

Превод от немски: Николай Лилиев, —

chitanka.info

Странно — в мъглата да бродиш.

Храсти и камъни там

мяркат се чужди, безродни,

всеки е сам.

Радост ми беше светът,

но сред полята стъмени

вече мъглите пълзят —

мрак е пред мене.

Зная, че мъдрост познава,

който познава нощта,

що го безшумно оставя

сам сред света.

Странно — в мъглата да бродиш.

Хората креят едвам,

чужди, далечни, безродни —

всеки е сам.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.